**ΣΥΧΝΑ ΕΠΑΝΑΛΑΜΒΑΝΟΜΕΝΕΣ ΕΡΩΤΗΣΕΙΣ / ΟΡΙΣΜΟΙ ΣΤΗΝ Τ.Θ.**

***Φιλική Εταιρεία***

* Την Επανάσταση του 1821 προετοίμασε η ***Φιλική Εταιρεία***, μυστική επαναστατική οργάνωση που **ιδρύθηκε το 1814 στην Οδησσό της Ρωσίας** από τρεις Έλληνες εμπόρους, **τον Εμμανουήλ Ξάνθο, τον Νικόλαο Σκουφά και τον Αθανάσιο Τσακάλωφ**.
* **Σκοπός των Φιλικών** ήταν να προκληθεί, όταν παρουσιαζόταν η κατάλληλη ευκαιρία, **γενική επανάσταση των Ελλήνων για την απελευθέρωση από τους Οθωμανούς Τούρκους**.
* **Στόχος των Φιλικών**, σε πρώτη φάση, ήταν **να μυήσουν στην Εταιρεία όσο το δυνατόν περισσότερους σημαίνοντες Έλληνες** και όντως έκαναν μέλη της Εταιρείας τους σημαντικότερους κλέφτες και αρματολούς της εποχής, καθώς και εμπόρους, διανοούμενους και κληρικούς.
* Αρχικά ανέθεσαν **την ηγεσία στον Ιωάννη Καποδίστρια**, υπουργό Εξωτερικών τότε της Ρωσίας, ώστε μέσω αυτού **να εξασφαλίσουν την υποστήριξη της κραταιάς και ομόθρησκης Ρωσίας**. **Ο Καποδίστριας αρνήθηκε** επειδή έκρινε πως οι περιστάσεις δεν ευνοούσαν την επιτυχία του εγχειρήματος. Επιπλέον, τόσο οι απόψεις του όσο και η ιδιότητά του ως Ρώσου διπλωμάτη δεν ήταν συμβατές με τις ριζοσπαστικές ιδέες που ενέπνεαν τη δράση της Φιλικής Εταιρείας.
* **Η ηγεσία της Εταιρείας δόθηκε εν τέλει, στις αρχές του 1820,** στον ***Αλέξανδρο Υψηλάντη***, γόνο επιφανούς οικογένειας ***Φαναριωτών*** στην υπηρεσία τότε του Ρώσου τσάρου**. Ο Αλ. Υψηλάντης ηγήθηκε της Επανάστασης των Παραδουνάβιων Ηγεμονιών τον Φεβρουάριο του 1821,** η οποία κατεστάλη από τους Οθωμανούς με την ανοχή των Ρώσων. Ο Α. Υψηλάντης αιχμαλωτίστηκε και πέθανε σε αυστροουγγρική φυλακή.
* **Μετά τον θάνατο του Αλέξανδρου Υψηλάντη, επικεφαλής της Φιλικής Εταιρείας τέθηκε ο αδελφός του Δημήτριος Υψηλάντης,** ο οποίος κατέβηκε στην Ελλάδα και συνεργάστηκε με τους κλεφταρματολούς στον αγώνα κατά των Οθωμανών.

***Ανατολικό ζήτημα***

**Ανατολικό Ζήτημα** ονομάζεται το **διεθνές ζήτημα** που προκλήθηκε από τη **βαθμιαία υποχώρηση της ισχύος της Οθωμανικής Αυτοκρατορίας** από τον 18ο αι. και μετά και **την αναπλήρωση του κενού** που προέκυψε από αυτή την υποχώρηση στην Εγγύς Ανατολή και ιδίως στα Βαλκάνια, **από την πλευρά των Δυνάμεων της εποχής** (Ρωσία, Γερμανία, Αυστροουγγαρία, Γαλλία, Μ. Βρετανία)

***Η Μεγάλη Ιδέα***

Η ανασύσταση ενός ελληνικού κράτους που να περιλαμβάνει όλη την ιστορική επικράτεια του ελληνισμού, στα όρια του βυζαντινού κράτους σε γενικές γραμμές.

***Ο Αλυτρωτισμός***

Η εθνική πολιτική για την απελευθέρωση των **αλύτρωτων ιστορικών ελληνικών τόπων** και την **υλοποίηση της Μεγάλης Ιδέας**, απέκτησε ευρύτατη εθνική συναίνεση. **Ο αλυτρωτισμός δέσποζε στον πολιτικό βίο της χώρας** και επηρέαζε σοβαρά τα δημόσια πράγματα γενικώς **κατά το 19ο αι. και τις αρχές του 20ου αι**., ενώ οι πολιτικοί που αντιμετώπιζαν την αντίληψη αυτή με σκεπτικισμό αποτελούσαν μειοψηφία.

***Η έννοια του εκσυγχρονισμού στον 19ο αιώνα***

Η πολιτική αντίληψη σύμφωνα με την οποία για να αναπτυχθεί κοινωνικά και οικονομικά ένα κράτος, το ελληνικό κράτος στην προκειμένη περίπτωση, θα πρέπει να γίνουν μια σειρά από **μεταρρυθμίσεις στη νομοθεσία και στους θεσμούς**, **σημαντικά δημόσια έργα** και σοβαρές **παρεμβάσεις στην οικονομία** ώστε να επιτευχθεί **οικονομική ανάπτυξη**.

**Στα πρώτα 50 χρόνια του ελληνικού κράτους ο εκσυγχρονισμός απαιτούσε τις ακόλουθες προϋποθέσεις:**

* δημιουργία ισχυρού τακτικού στρατού και πολεμικού ναυτικού
* ανάπτυξη οδικού και σιδηροδρομικού δικτύου
* ταχυδρομικού και τηλεγραφικού δικτύου
* εισαγωγή νέων καλλιεργητικών μεθόδων στη γεωργία
* εκπαιδευτική μεταρρύθμιση / ανάπτυξη δημόσιας εκπαίδευσης
* ανάπτυξη του τραπεζικού συστήματος και της διεθνούς πίστης της χώρας
* εξεύρεση οικονομικών πόρων και ορθολογική διαχείρισή τους
* ορθολογικός προσδιορισμός των εθνικών προτεραιοτήτων

**Παράγοντες που εμπόδιζαν ή επιβράδυναν τον εκσυγχρονισμό:**

* οι δύσκολες σχέσεις της με τις μεγάλες δυνάμεις της Ευρώπης και με τις γειτονικές χώρες
* η πολιτική αστάθεια
* η ανασφάλεια στην ύπαιθρο
* η χαμηλή οικονομική πίστη της χώρας διεθνώς
* η επικράτηση της πολιτικής του αλυτρωτισμού ως άκριτης προτεραιότητας απέναντι σε όλα τα άλλα ζητήματα

Οι κυριότεροι εκπρόσωποι του εκσυγχρονισμού στον 19ο αι. είναι ο **Χαρίλαος Τρικούπης** (δεκαετία 1880-90, πρώτα χρόνια δεκαετίας 1890) και ο **Ελευθέριος Βενιζέλος** από το 1909 και μετά.

***Οι εκσυγχρονιστικές μεταρρυθμίσεις του Χαρίλαου Τρικούπη***

Δεκαετία 1880: o Χαρίλαος Τρικούπης προώθησε ευρύ πρόγραμμα μεταρρυθμίσεων και δημόσιων έργων. Πιο συγκεκριμένα:

* καθόρισε αυστηρά κριτήρια επιλογής των δημοσίων υπαλλήλων
* αναδιοργάνωσε τον στρατό και τον στόλο
* αύξησε τον αριθμό των σχολείων και των μαθητών και προώθησε τον εκσυγχρονισμό του εκπαιδευτικού προγράμματος
* ευνόησε τη βιομηχανική ανάπτυξη
* επέκτεινε το οδικό και σιδηροδρομικό δίκτυο

***Εκσυγχρονιστικές μεταρρυθμίσεις Ελευθερίου Βενιζέλου***

Με το Σύνταγμα του 1911 ο Βενιζέλος προώθησε τις μεταρρυθμίσεις του μέσω της αναθεώρησης του προηγουμένου Συντάγματος του 1864. Ειδικότερα:

* μείωσε την πλειοψηφία της βουλής από το ήμισυ των βουλευτών στο ένα τρίτο
* απέκλεισε την εκλογή εν ενεργεία αξιωματικών των ενόπλων δυνάμεων στο αξίωμα του βουλευτή (ασυμβίβαστο)
* όρισε τη δυνατότητα του κράτους να απαλλοτριώνει περιουσιακά στοιχεία των πολιτών χάριν του δημοσίου συμφέροντος
* καθιέρωσε τη μονιμότητα των δημοσίων υπαλλήλων
* εκσυγχρόνισε το στρατό και το στόλο (καλώντας για συμβούλους Γάλλους και Άγγλους ειδικούς).

***Ένωση των Σοβιετικών Σοσιαλιστικών Δημοκρατιών***

Προέκυψε **μετά την Οκτωβριανή Επανάσταση (1917),** με επικεφαλής τον **Βλαντιμίρ Ουλιάνοφ Λένιν**, που ανέτρεψε το τσαρικό καθεστώς και εγκαθίδρυσε ένα κομμουνιστικό κράτος. Το **1922** δημιουργήθηκε η ***Ένωση των Σοβιετικών Σοσιαλιστικών Δημοκρατιών***, η οποία περιλάμβανε αρχικά τέσσερις δημοκρατίες, **τη Ρωσία, την Ουκρανία, τη Λευκορωσία και την Υπερκαυκασία, δηλαδή τις χώρες της προεπαναστατικής Ρωσικής Αυτοκρατορίας**.

***Εθνικός Διχασμός (1915-1917)***

Η διαφωνία σχετικά με τις συμμαχίες της Ελλάδας στον Α’ Παγκόσμιο Πόλεμο μεταξύ Ελευθερίου Βενιζέλου και βασιλιά Κωνσταντίνου Α΄ προκάλεσε μεγάλη πολιτική κρίση και δίχασε το λαό ανάμεσα στην βενιζελική και την αντιβενιζελική / βασιλική παράταξη. Ο Ελευθέριος Βενιζέλος οδηγήθηκε στην επανάσταση και δημιούργησε την κυβέρνηση της Εθνικής Άμυνας στη Θεσσαλονίκη το 1916. Ο Διχασμός επεκτάθηκε και στο στράτευμα, με τους φιλοβασιλικούς αξιωματικούς (Επίστρατοι) και τους βενιζελικούς (Αμυνίτες).

***«Νοεμβριανά».***

Τα «***Νοεμβριανά***» του 1916, ήταν οι αιματηρές συγκρούσεις μεταξύ μονάδων πιστών στην βασιλική κυβέρνηση της Αθήνας και αγημάτων που είχαν αποβιβάσει οι Γάλλοι της συμμαχίας της Αντάντ, για να παραλάβουν πολεμικό υλικό που είχε συμφωνήσει να παραδώσει η κυβέρνηση. Οι συγκρούσεις αυτές, αλλά και τα σοβαρότατα έκτροπα και οι διώξεις που ακολούθησαν εναντίον βενιζελικών στην ελληνική πρωτεύουσα, με πρωταγωνιστές τους αντιβενιζελικούς «Επίστρατους», είχαν ως συνέπεια τη σκλήρυνση της θέσης της Γαλλίας έναντι του βασιλιά Κωνσταντίνου και την εκθρόνισή του.

***New Deal.***

Μετά την μεγάλη οικονομική κρίση του 1929, ο δημοκρατικός πρόεδρος των ΗΠΑ ***Φραγκλίνος Ρούζβελτ*** εφάρμοσε με επιτυχία, από τον Μάρτιο του 1933, νέα τολμηρή πολιτική, γνωστή ως ***«New Deal» (Νέα Συμφωνία)***, ***ενισχύοντας τον παρεμβατικό ρόλο του κράτους*** και ***αυξάνοντας την αγοραστική δύναμη των πολιτών***. Ειδικότερα:

* αναδιοργάνωσε το τραπεζικό σύστημα
* αποδέσμευσε το δολάριο από τον κανόνα του χρυσού
* μείωσε την παραγωγή και αύξησε την τιμή των αγροτικών προϊόντων
* βελτίωσε τους μισθούς
* έλαβε σειρά κοινωνικών μέτρων υπέρ των εργαζομένων
* Προχώρησε σε σειρά μεγάλων δημόσιων έργων, με την εκτέλεση των οποίων μείωσε και το ποσοστό των ανέργων.

***Καθεστώς της 4ης Αυγούστου***

Η δικτατορία του Ιωάννη Μεταξά, που επιβλήθηκε με στρατιωτικό πραξικόπημα και με τη βοήθεια του βασιλιά Γεωργίου Β’ στις 4 Αυγούστου 1936 και διήρκεσε έως την επίθεση των Ιταλών στις 28 Οκτωβρίου 1940. Στη διάρκεια της δικτατορίας Μεταξά φυλακίστηκαν, βασανίστηκαν και εξορίστηκαν οι πολιτικοί αντίπαλοι του καθεστώτος (πρώην βενιζελικοί, σοσιαλιστές και κομμουνιστές) και επικράτησε γενικότερος αυταρχισμός. Το καθεστώς Μεταξά ήταν φιλικό προς τη ναζιστική Γερμανία του Χίτλερ και την φασιστική Ιταλία του Μουσσολίνι, επειδή όμως η Ελλάδα ήταν παραδοσιακή σύμμαχος των Άγγλων και των Γάλλων, δεν απέφυγε τελικά την επίθεση του Μουσσολίνι και του Χίτλερ.

***«Τελική Λύση»***

Η εξόντωση όλων όσων αμφισβητούσαν το ναζιστικό καθεστώς της Γερμανίας καθώς και των θεωρούμενων από τους Ναζί ως «κατώτερων» φυλετικά ανθρώπων (Εβραίων, Τσιγγάνων, ομοφυλόφιλων, ανάπηρων). Η «τελική λύση» εφαρμόστηκε με τους θαλάμους αερίων και άλλες φρικιαστικές μεθόδους στα στρατόπεδα συγκέντρωσης της ναζιστικής Γερμανίας (Άουσβιτς, Νταχάου, Μαουτχάουζεν κ.α.)

***Δίκη της Νυρεμβέργης, εγκλήματα πολέμου κατά της ανθρωπότητας***

Μετά τη λήξη του Β’ Π. Π. **μεικτή διεθνής επιτροπή υπό την αιγίδα του *ΟΗΕ*** επιφορτίστηκε με τον εντοπισμό και την υποδειγματική τιμωρία των ενόχων. Ειδικότερα, κλήθηκαν να λογοδοτήσουν οι υπεύθυνοι: πρώτον, για την ***προπαρασκευή και την πρόκληση του πολέμου***- δεύτερον, για τη ***διάπραξη εγκλημάτων πολέμου*** κατά παράβαση των κανόνων που οφείλουν να διέπουν τη συμπεριφορά των εμπολέμων τρίτον, για τη ***διάπραξη εγκλημάτων κατά της ανθρωπότητας***. Η ευθύνη για τις παραβάσεις αυτές βάρυνε κυρίως τη γερμανική πλευρά. Στο πλαίσιο αυτό εντάχθηκε **η διεξαγωγή της δίκης της Νυρεμβέργης, μεταξύ Ιανουαρίου και Οκτωβρίου 1946**, και της **καταδίκης σε θάνατο των ηγετικών στελεχών, πολιτικών και στρατιωτικών, της χιτλερικής Γερμανίας.** Παράλληλα, όργανα διεθνή, αλλά και εθνικά, επέβαλαν κυρώσεις σε βάρος εκατοντάδων υπευθύνων για καταστροφές και βιαιότητες που είχαν διαπραχθεί στη διάρκεια του πολέμου. Οι μαζικές εκτελέσεις, οι βασανισμοί, οι σφαγές αμάχων, η «τελική λύση», η γενοκτονία των Εβραίων θεωρήθηκαν εγκλήματα κατά της ανθρωπότητας.

***Σιδηρούν παραπέτασμα (iron curtain).***

Έκφραση του Ουίνστον Τσώρτσιλ (1946) για τη νοητή διαχωριστική γραμμή μεταξύ αφ’ ενός της [Σοβιετικής Ένωσης](https://el.wikipedia.org/wiki/%CE%A3%CE%BF%CE%B2%CE%B9%CE%B5%CF%84%CE%B9%CE%BA%CE%AE_%CE%88%CE%BD%CF%89%CF%83%CE%B7) και των υπό την επιρροή των σοσιαλιστικών καθεστώτων χωρών της [Ανατολικής Ευρώπης](https://el.wikipedia.org/wiki/%CE%91%CE%BD%CE%B1%CF%84%CE%BF%CE%BB%CE%B9%CE%BA%CF%8C_%CE%BC%CF%80%CE%BB%CE%BF%CE%BA) ([Πολωνία](https://el.wikipedia.org/wiki/%CE%A0%CE%BF%CE%BB%CF%89%CE%BD%CE%AF%CE%B1), [Τσεχοσλοβακία](https://el.wikipedia.org/wiki/%CE%A4%CF%83%CE%B5%CF%87%CE%BF%CF%83%CE%BB%CE%BF%CE%B2%CE%B1%CE%BA%CE%AF%CE%B1), [Ρουμανία](https://el.wikipedia.org/wiki/%CE%A1%CE%BF%CF%85%CE%BC%CE%B1%CE%BD%CE%AF%CE%B1), [Ανατολική Γερμανία](https://el.wikipedia.org/wiki/%CE%9B%CE%B1%CE%BF%CE%BA%CF%81%CE%B1%CF%84%CE%B9%CE%BA%CE%AE_%CE%94%CE%B7%CE%BC%CE%BF%CE%BA%CF%81%CE%B1%CF%84%CE%AF%CE%B1_%CF%84%CE%B7%CF%82_%CE%93%CE%B5%CF%81%CE%BC%CE%B1%CE%BD%CE%AF%CE%B1%CF%82), [Βουλγαρία](https://el.wikipedia.org/wiki/%CE%92%CE%BF%CF%85%CE%BB%CE%B3%CE%B1%CF%81%CE%AF%CE%B1) κ.λπ.), και αφ’ ετέρου των κρατών του [Νατοϊκού συνασπισμού](https://el.wikipedia.org/wiki/%CE%9D%CE%91%CE%A4%CE%9F) και των συμμάχων τους. Η έκφραση αυτή αντανακλά την έναρξη του ανταγωνισμού της περιόδου του Ψυχρού Πολέμου μεταξύ των δυο μεγάλων στρατιωτικοοικονομικών συνασπισμών.

***Σχέδιο Μάρσαλ***

Στις αρχές Ιουνίου του 1947, ο Αμερικανός υπουργός Εξωτερικών Τζορτζ Μάρσαλ ανήγγειλε τη χορήγηση οικονομικής βοήθειας σε όλες τις ευρωπαϊκές χώρες, δυτικές και ανατολικές. Η πρόταση έγινε δεκτή από τα κράτη της Δυτικής Ευρώπης. Το ***Σχέδιο Μάρσαλ*** εφαρμόστηκε από το 1948 έως το 1952 και απέφερε την εισροή στις χώρες της Δυτικής Ευρώπης, ως οικονομικής βοήθειας, ενός ποσού περίπου 13 δισεκατομμυρίων δολαρίων, που έπαιξε καταλυτικό ρόλο στην ανασυγκρότησή τους. Επίσης, η αποδοχή του Σχεδίου Μάρσαλ οδήγησε στην ίδρυση του Οργανισμού για την Ευρωπαϊκή Οικονομική Συνεργασία (ΟΕΟΣ - αργότερα ***ΟΟΣΑ****, Οργανισμός για την Οικονομική Συνεργασία και Ανάπτυξη*).